Rooi Kruis sny noodgedwonge 1 500 posteArgieffoto bloot ter illustrasie van die Rooi Kruis. (Foto: Mandel NGAN / AFP) Die Rooi Kruis het Dinsdag aangekondig dat hy 1 500 poste oor die volgende 12 maande gaan sny in ’n poging om koste te midde van ’n finansieringskrisis te verminder. Die besnoeiings beteken ook dat minstens 20 van sy 350 takke oor die wêreld heen sal sluit. Dit is nie in dié stadium duidelik watter takke hul deure sal moet toemaak nie. Die Internasionale Komitee van die Rooi Kruis (ICRC) het wel Dinsdag gesê ’n verwagte daling in begroting vir humanitêre hulp oor die volgende twee jaar laat hom met geen ander keuse as om werknemers te laat gaan nie. “Die ICRC sal alle mikpunte en projekte meer doelbewus en strategies moet rig op programme en plekke in nood waar ons die meeste hulp kan verleen,” het die komitee verduidelik. Die organisasie, gebaseer in Genève, Switserland, het gesê sy beheerraad het einde verlede maand 430 miljoen Switserse frank (sowat R8,5 miljard) in wêreldwye kostevermindering goedgekeur. Die presiese besonderhede of tydlyn rakende die kostevermindering is nie bekend gemaak nie. Die ICRC het wel die versekering gegee dat die aantal werknemers wat deur die besnoeiings geraak gaan word waar moontlik tot die minimum beperk sal word. Die Rooi Kruis het tans 20 000 personeellede wat oor meer as 100 lande versprei is. Die humanitêre organisasie trek al ’n geruime tyd swaar. Die ICRC het aanvanklik ’n beroep op skenkers gedoen om 2,8 miljard Switserse frank (sowat R55 miljard) vir sy werk vanjaar te skenk. Dié begroting is intussen tot 2 miljard frank (R39 miljard) hersien. “Ons benodig steeds aansienlike ondersteuning van ons skenkers om ons humanitêre operasies vanjaar te dek,” het die ICRC egter Dinsdag beklemtoon. Die komitee het erken dat die organisasie deur verskeie uitdagings in die gesig gestaar word met ’n aantal beloftes wat nie nagekom is nie. Die komitee het ook daarop gewys dat hy hom in dieselfde finansiële omgewing as die res van die humanitêre sektor bevind wat getref is deur “moeilike globale finansiële en ekonomiese neigings”. Die Verenigde Nasies se agentskappe het ook reeds aangedui dat baie van hul humanitêre operasies toenemend onderfinansier word.